Publication: Magyar Közlöny
Issue: MK-1998-11 (Year: 1998, Number: 11)
Era: 1990-2004
Section: 5. számú melléklet a 9/1998. (II. 20.) BM rendelethez
Paragraph Index: 243

2. Szervezési, ügyviteli feladatok 2.1. Az adatlapok előállítása, eljuttatásuk a szavazókörökbe Az adatlapokat a HVI — szavazókörönként, szavazástípusonként 1-1 példányban — a központi szállítódobozban kapja meg a szavazás napját megelőző héten. Az adatlapokon a megye/főváros neve és az OEVK sorszáma, a jelöltek és listák nevei és azonosítói nyomdailag előnyomottak. A nyomdából a TVI-kbe történő szállításért az OVI vezetője, a TVI-ből a HVI-khez történő szállításért, az adatlapok tartalmi ellenőrzéséért a TVI vezetője felelős. A TVI vezetője dönthet úgy, hogy az adatlapok előzetes tartalmi ellenőrzését a HVI vezetői az OEVI-kben tegyék meg. Ellenőrzési szempontok: — a szállítódobozban a szavazókörnek megfelelő adatlapok vannak-e benne, — az adatlapok darabszáma, — az előnyomott adatok egyezősége. A telefonos adatjelentéshez a HVI és az OEVI megfelelő számú adatlapot másol. 2.2. Az adatlapok kitöltése A HVI vezetője a szavazás napja előtt az adatlapokra rávezeti a szavazóköri azonosítókat és az „A” rovatokba beírja a névjegyzékbe 16 óráig felvett választópolgárok számát. Az adatlapok eredmény adatainak kitöltése — a szavazás befejezését követően — a szavazókörökben, a szavazólapok megszámlálása és összesítése után történik. Az adatlapokat a jegyzőkönyvvezető tölti ki. Legfontosabb tudnivalók: — minden rovat legyen kitöltve (ha nincs adat, akkor azt áthúzással kell jelölni), — a beírt adatok a rovatok közötti számszaki összefüggéseknek feleljenek meg, — az adatlap csak tollal tölthető ki, — jegyzőkönyvvezető aláírása szerepeljen az adatlapon, — a szavazókör bélyegzőjének lenyomata legyen rajta az adatlapon. 2.3. Az adatlapok továbbításának, feldolgozásának előkészítése Az adatlapok gyors továbbítását és feldolgozását a helyi adottságokra figyelemmel az OEVI és a HVI szervezi meg. A HVI a szavazókör és a HVI székhelye közötti, az OEVI a HVI és az OEVI székhelye közötti továbbítás rendjét alakítja ki. A gyors továbbítás érdekében az adatokat telefonon, telefaxon vagy az adatlapok szállításával, továbbá a helyi rögzítő rendszert használó HVI és az OEVI között számítógépes adathordozón és hálózaton is továbbítani lehet. A 1998/11. szám távolságok és a technikai lehetőségek figyelembevételével ezek közül azokat a megoldásokat kell kiválasztani, melyekkel a leggyorsabb adattovábbítás érhető el. A helyi rögzítő rendszert használó HVI-k táv-adatfeldolgozó kapcsolat hiányában általában telefaxon küldenek rendszeresen jelentést, míg a teljes adatállományt záráskor, floppy-n küldik meg az OEVI-nek. A telefonos adattovábbításhoz az adatot küldők számára azonosító jelszavakat kell kiadni. Az OEVI-nél és a HVI-nél az adatok fogadását és ellenőrzését meg kell szervezni. A telefonos adatfogadó helyeket el kell látni kellő számú üres (csak a jelöltek, listák adatait tartalmazó) adatlappal. A választhatóan használandó helyi rögzítő számítógépes szoftver telepítését — a TVI szakmai irányítása mellett — az OEVI szervezi meg. Azon települések, melyek rendelkeznek személyi számítógéppel, de nem vállalják az adatrögzítést, egy egyszerűsített, számszaki összefüggést ellenőrző szoftvert igényelhetnek. Az OEVI az adatrögzítési feladatra az OVI által előírt jellemzőkkel rendelkező, korszerű számítógépeket telepít. Ha az OEVI nem rendelkezik kellő számú korszerű géppel, a szükséges adatrögzítő kapacitás megteremtéséhez kisebb teljesítményű gépeket is felhasználhat, ez utóbbi gépekre azonban a helyi rögzítő szoftvert kell telepíteni. A helyi rögzítő szoftverrel dolgozó számítógépek esetében előre meg kell határozni, hogy melyik számítógépen melyik település/kerület (településrész/kerületrész) szavazóköreinek adatlapjait fogják feldolgozni. Az adatrögzítő kapacitás tervezésénél figyelembe kell venni, hogy ha helyi rögzítő számítógépek (is) dolgoznak, a beérkező adatlapokat nem lehet a gépekre egyenletesen teríteni, mivel a települések érintett részét csak egy-egy kijelölt géppel lehet feldolgozni.

Source: https://magyarkozlony.hu/hivatalos-lapok/695105b047be0b7b5c1a6ce7230085ffb3c21ee9/dokumentumok/e1795a0da7264d9d369c6b4f18d2600fc89f7f43/letoltes